Ego Bernardus, decanus christianitatis Barrensis, notum facio omnibus presentes litteras inspecturis quod Tecelina et Contesse sorores, moniales Aurei Montis, filie Helvydis relicte Girberti militis de Wasseio, in presentia mea constitute, recognoverunt quod cum ipse tenerent ad vitam suam vineam sitam ad Crucem Tiecon, ita quod post earum decessum dicta vinea ad heredes ipsarum reverteretur libera et immunis, dicte Tiecelina et Contesse sorores dederunt et concesserunt fratribus ecclesie Clarevallis quicquid juris et possessionis habebant et habere debebant in vinea supradicta jure perpetuo possidendum. De dicta vero vinea se devestierunt predicte Tecelina et Contesse sorores in presentia mea, et dictos fratres Clarevallis investierunt. Promiserunt etiam tam Tiecelina quam Contesse sorores fide interposita quod nichil decetero in predicta vinea reclamabunt, nec prefatos fratres Clarevallis per se vel per alium ulterius molestabunt. In cujus rei testimonium presentem paginam, ad petitionem utriusque partis, sigillo meo duxi roborandam. Actum anno Domini Mo CCo vicesimo nono, mense decembri.